Saksan ETS-päästöt 4 % alas viime vuonna\n29.05.2015, kello 11.13\nPäästökauppa puree – kaikesta huolimatta\nEU:n päästökauppajärjestelmään (ETS) kuuluvat hiilidioksidipäästöt putosivat Saksassa viime vuonna 4,1 prosenttia. Äskettäin julkistettujen tietojen mukaan päästöjen kokonaismäärä oli runsaat 460 miljoonaa tonnia.\nKoko EU:n alueella päästökauppajärjestelmään kuuluvat CO2-päästöt pienenivät hitusen verran enemmän, 4,5 prosenttia. Päästöjen väheneminen johtui lisääntyneestä uusiutuvasta energiasta ja normaalia leudommasta säästä.\nEuroopan päästökauppajärjestelmän piirissä on noin puolet maanosan kasvihuonekaasupäästöistä. Järjestelmä velvoittaa yli 12 000 voimalaitoksen, tehtaan ja lentoyhtiön hankkimaan oikeuden jokaiselle ilmaan päästämälleen tonnille. Saksalla on järjestelmän piirissä 1 905 yksikköä.\nMaan ympäristöministeriö ilmoitti maaliskuussa, että kaikki kasvihuonepäästöt, joihin hiilidioksidin lisäksi kuuluu viisi muuta kaasua, vähenivät 4,3 prosenttia vuonna 2014. Päästöjen kokonaismäärä oli 912 miljoonaa tonnia.\nTähän määrään kuuluvat ETS:n ulkopuolisetkin päästöt, niistä liikenne suurimpana. Valtaosa päästöistä, 800 miljoonaa tonnia, oli hiilidioksidia.\nSuurimmat kaasua ja hiiltä käyttävät energiayhtiöt leikkasivat päästöjään yhteensä 5.5 prosenttia. E.ONin päästöt vähenivät 20 prosenttia, RWE:n lähes 5, Vattenfallin hieman yli 2 ja EnBW:n noin 16 prosenttia.\nEU saavuttaa tavoitteensa – Saksa ei välttämättä omaansa\nEU näyttää saavuttavan vuodelle 2020 asettamansa hiilidioksidipäästöjen vähennystavoitteen, 20 prosenttia alle vuoden 1990 päästötason, selvästi etuajassa.\nSaksa on kuitenkin asettanut itselleen kunnianhimoisemman 40 prosentin vähennystavoitteen. Mutta sen saavuttaminen voi karahtaa lisääntyviin liikenteen päästöihin ja siihen, että hiilestä eroon pääseminen osoittautuu ennakoitua vaikeammaksi.